2015. gada 2. jūnijā Noteikumi Nr. 269

Rīgā (prot. Nr. 27  24. §)

**Prasības zīdaiņu un mazu bērnu pārtikai un tās marķējumam**

Izdoti saskaņā ar

Pārtikas aprites uzraudzības likuma

4. panta trešo daļu un

13. panta trešās daļas 3. punktu

1. Noteikumi nosaka īpašas prasības zīdaiņu (no četru līdz divpadsmit mēnešu vecumam) un mazu bērnu (no viena līdz trīs gadu vecumam) pārtikai un tās papildu marķējumam.

2. Noteikumi neattiecas uz pienu, kas paredzēts maziem bērniem.

3. Zīdaiņiem un maziem bērniem paredzētā pārtika tās specifiskā sastāva vai īpašā ražošanas procesa dēļ ir skaidri atšķirama no cita veida pārtikas un ir piemērota zīdaiņu un mazu bērnu uzturam. To izplata, norādot tās piemērotību attiecīgajai patērētāju grupai.

4. Zīdaiņiem un maziem bērniem paredzētā pārtika apmierina veselu zīdaiņu un mazu bērnu uztura prasības un ir lietojama zīdaiņu barošanai periodā, kad tiek pārtraukta zīdīšana, kā arī mazu bērnu pakāpeniskai pieradināšanai pie parastās pārtikas vai uztura papildinājumam.

5. Zīdaiņiem un maziem bērniem paredzētā pārtika šo noteikumu izpratnē ir:

5.1. apstrādātu graudaugu pārtika, kuras sastāvs atbilst šo noteikumu 1. pielikumā minētajām prasībām:

5.1.1. graudaugu pārtika, kas ir pagatavota vai ko sagatavo lietošanai, pievienojot pienu vai citus piemērotus uzturā lietojamus šķidrumus;

5.1.2. graudaugu pārtika, kurai pievienota pārtika ar augstu olbaltumvielu saturu un kuru sagatavo lietošanai, pievienojot ūdeni vai citus šķidrumus, kas nesatur olbaltumvielas;

5.1.3. makaronu ēdieni, ko sagatavo lietošanai, vārot ūdenī vai citos piemērotos šķidrumos;

5.1.4. sausiņi un cepumi, kas izmantojami bez iepriekšējas sagatavošanas vai ko sagatavo lietošanai, saberžot un pievienojot ūdeni, pienu vai citus piemērotus šķidrumus;

5.2. pārtika, kura nav minēta šo noteikumu 5.1. apakšpunktā un kuras sastāvs atbilst šo noteikumu [2. pielikumā](http://likumi.lv/doc.php?id=5221#piel2) minētajām prasībām.

6. Zīdaiņiem un maziem bērniem paredzēto pārtiku ražo no sastāvdaļām, kuru piemērotība zīdaiņu un mazu bērnu barošanai ir pierādīta ar vispāratzītiem zinātniskiem datiem.

7. Zīdaiņiem un maziem bērniem paredzētajai pārtikai atļauts pievienot tikai šo noteikumu [3. pielikumā](http://likumi.lv/doc.php?id=5221#piel3) minētās vielas, nepārsniedzot šo noteikumu [4. pielikumā](http://likumi.lv/doc.php?id=5221#piel4) norādītās maksimālās devas.

8. Pesticīdu atlieku daudzums zīdaiņiem un maziem bērniem paredzētajā pārtikā nepārsniedz:

8.1. šo noteikumu 5. pielikumā norādīto maksimāli pieļaujamo pesticīdu atlieku daudzumu;

8.2.  0,01 mg/kg – tiem pesticīdiem, kas nav minēti šo noteikumu 5. pieli­kumā.

9. Šo noteikumu [6. pielikumā](http://likumi.lv/doc.php?id=5221#piel7) minētos pesticīdus aizliegts izmantot lauksaimniecības produktu ieguvē, ja šos produktus izmanto zīdaiņu un mazu bērnu pārtikas ražošanā. Atzīstams, ka pesticīdi nav lietoti, ja:

9.1. šo noteikumu [6. pielikuma](http://likumi.lv/doc.php?id=5221#piel7) 1. tabulā minēto atsevišķu pesticīdu atlieku daudzums nepārsniedz analītiskās metodes kvantitatīvās noteikšanas robežu – 0,003 mg/kg;

9.2. šo noteikumu [6. pielikuma](http://likumi.lv/doc.php?id=5221#piel7) 2. tabulā minēto atsevišķu pesticīdu atlieku daudzums nepārsniedz 0,003 mg/kg.

10. Šo noteikumu 8. un 9. [punktā](http://likumi.lv/doc.php?id=5221#p8.2) minētais maksimāli pieļaujamais pesticīdu atlieku daudzums ir noteikts patēriņam gatavos produktos.

11. Pārtikas piedevu izmantošana zīdaiņiem un maziem bērniem paredzētajā pārtikā ir noteikta normatīvajos aktos par pārtikas piedevu lietošanu.

12. Zīdaiņiem un maziem bērniem paredzēto pārtiku mazumtirdzniecībā izplata tikai fasētu.

13. Zīdaiņiem un maziem bērniem paredzēto pārtiku marķē saskaņā ar normatīvajiem aktiem par fasētu pārtikas preču marķēšanu un informācijas sniegšanu patērētājiem. Marķējumā papildus norāda šādu informāciju:

13.1. produkta enerģētisko vērtību kilodžoulos (kJ) un kilokalorijās (kcal), olbaltumvielu, ogļhidrātu un tauku (lipīdu) daudzumu, izteiktu skaitļos, 100 gramos vai 100 mililitros produkta un, ja nepieciešams, patēriņam ieteiktajā produkta daudzumā;

13.2. katras minerālvielas un katra vitamīna vidējo daudzumu ([1.](http://likumi.lv/doc.php?id=5221#piel1) un [2. pielikums](http://likumi.lv/doc.php?id=5221#piel2)), izteiktu skaitļos, 100 gramos vai 100 mililitros fasēta produkta un, ja nepieciešams, patēriņam ieteiktajā produkta daudzumā;

13.3. vecumu, no kura produktu drīkst lietot, ņemot vērā tā sastāvu, struktūru un citas īpašības, bet ne agrāk par četriem mēnešiem;

13.4. lipekļa klātbūtni vai trūkumu, ja produkts paredzēts bērniem, kas jaunāki par sešiem mēnešiem;

13.5. ja nepieciešams, produkta sagatavošanas pamācību un norādījumu par šo pamācību ievērošanas nozīmi.

14. Marķējumā var norādīt:

14.1. šo noteikumu [3. pielikumā](http://likumi.lv/doc.php?id=5221#piel3) minēto vielu vidējo daudzumu, izteiktu skaitļos, 100 gramos vai 100 mililitros fasēta produkta un, ja nepieciešams, patēriņam ieteiktajā produkta daudzumā;

14.2. šo noteikumu [3. pielikumā](http://likumi.lv/doc.php?id=5221#piel3) minēto vielu daudzumu, izteiktu procentos no šo noteikumu [7. pielikumā](http://likumi.lv/doc.php?id=5221#piel5) norādītās salīdzināmās vērtības, 100 gramos vai 100 mililitros fasēta produkta un, ja nepieciešams, patēriņam ieteiktajā produkta daudzumā, ja šo vielu daudzums produktā ir vismaz 15 procentu no salīdzināmās vērtības.

15. Atzīt par spēku zaudējušiem Ministru kabineta 2001. gada 13. marta noteikumus Nr. 118 "Zīdaiņiem un maziem bērniem paredzētās pārtikas sastāva obligātās nekaitīguma prasības un tās marķējuma un izplatīšanas prasības" (Latvijas Vēstnesis, 2001, 43. nr.; 2004, 63. nr.; 2010, 41. nr.).

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Komisijas 2006. gada 5. decembra Direktīvas [2006/125/EK](http://eur-lex.europa.eu/eli/dir/2006/125?locale=LV) par apstrādātu graudaugu pārtiku un bērnu pārtiku zīdaiņiem un maziem bērniem;

2) Eiropas Parlamenta un Padomes 2009. gada 6. maija Direktīvas [2009/39/EK](http://eur-lex.europa.eu/eli/dir/2009/39?locale=LV) par īpašas diētas pārtikas produktiem.

### Ministru prezidente Laimdota Straujuma

Zemkopības ministrs Jānis Dūklavs